Diari Oficial de la Generalitat Valenciana


Sumari del DOGV 7646, del 29-10-2015 (2015/8682)

RESOLUCIÓ de 7 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 69/14-AIA Sinarcas.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7646

Data del DOGV
:   29-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8682


Data del document
:   07-10-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Sinarcas
    * impacte ambiental

RESOLUCIÓ de 7 d'octubre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 69/14-AIA Sinarcas. [2015/8682]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 69/14-AIA Sinarcas.  
  
  
«Declaració d'impacte ambiental  
Expedient: 69-2014-AIA.  
Títol: Explotació avícola d'engreixament de pollastres.  
Promotor: Pablo Ramírez Lloria.  
Òrgan substantiu: Ajuntament de Sinarcas.  
Localització: Parcel·la 135 (part) del polígon 14 de Sinarcas (València).  
  
Descripció del projecte  
L'objecte del projecte és la construcció i posada en funcionament d'una explotació d'engreixament de pollastres. L'explotació estarà formada per dues naus de 112,20 x 15,20 que es construiran en part de la parcel·la 135 del polígon 14 de Sinarcas. Cada nau tindrà una capacitat de 33.600 aus, sent la capacitat total de l'explotació de 67.200 aus. Cada una de les naus comptarà amb dos sitges metàl·liques de xapa llisa galvanitzada i tindran adossat un magatzem de 10x10 metres en què s'ubicaran les instal·lacions sanitàries dels treballadors.   
  
L'activitat que es desenvoluparà a l'interior de la naus serà la d'engreixament de pollastres en cicles que duraran 50-52 dies, moment en què els pollastres arriben un pes d'uns 2,10 Kg. Els animals es criaran sobre jaç de corfa d'arròs o semblant.  
Finalitzat el cicle d'engreixament, es procedeix a la neteja i desinfecció de les naus i dels equips utilitzats i es realitzarà un buit sanitari que durarà dues setmanes.  
Es preveu la realització de 5-6 cicles a l'any.  
El consum de recursos s'estima en 1512 T/any de pinso, 3864 m³/any d'aigua i productes de neteja i desinfectants. L'aigua s'obtindrà de pou propi.  
Com a subproducte de l'activitat es preveu la generació de 907,20 tm de fem que serà retirat per una empresa encarregada de la seua utilització com a esmena orgànica.  
Cada una de les naus comptarà amb un femer impermeable i estanc amb pendent cap a l'arqueta de recollida de lixiviats. Aquests femers estaran proveïts d'una solera de 15,20 x 15,20 metres amb formigó reforçat amb malla electrosoldada, que evitarà qualsevol infiltració de materials contaminants en el terreny.  
Les naus disposaran de calefacció i serà necessària la instal·lació de tanc aeri de gas propà.   
L'activitat no genera efluents líquids ja que tant l'aigua de neteja com l'excés d'humitat de les dejeccions s'elimina per evaporació, a través de la ventilació forçada de la instal·lació. Per a la gestió de les aigües residuals domèstiques s'instal·larà depòsit estanc on s'arreplegaran i emmagatzemaran i des d'on seran retirades i portades a l'EDAR més pròxima.  
Al voltant de les naus es construirà una vorera que evitarà que les aigües pluvials s'infiltren en l'interior de les naus.  
A més dels fems, els únics residus que es produiran són els residus especials ramaders procedents de tractaments veterinaris i dels productes de neteja i desinfecció que s'arreplegaran en contenidors específics fins a estar retirats per empresa gestora autoritzada.   
L'explotació comptarà amb una assegurança de retirada i arreplega de cadàvers, disposant-se en l'explotació d'un contenidor homologat per a depositar els animals morts.  
Quantes a les olors, s'esperen les majors molèsties durant els períodes de càrrega de la gallinassa. No s'espera la generació de sorolls i vibracions d'importància.  
  
Tramitació administrativa  
El 7 de maig de 2014 es rep en el Servei d'Avaluació d'Impacte Ambiental expedient procedent de l'Ajuntament de Sinarcas a fi d'iniciar el procediment d'avaluació d'impacte ambiental.  
  
La informació pública es va realitzar per mitjà de publicació d'anunci en el Butlletí Oficial de la Província de València del dia 18 de març de 2014.  
Durant el període d'informació pública no es van produir al·legacions.   
L'expedient conté:  
- Informe favorable de compatibilitat urbanística de 17 de març de 2011.  
- Informe tècnic de l'Ajuntament de Sinarcas de 18 de febrer de 2014, en el qual s'indica que les mesures proposades són suficients per a minimitzar l'impacte de l'activitat. Així mateix s'indica que la parcel·la on pretén dur-se a terme l'activitat es troba en sòl forestal, per la qual cosa escau sol·licitar informe la secció forestal del Servei Territorial de Medi Ambient de València.  
- Còpia de l'informe de la comissaria d'aigües de la Confederació Hidrogràfica del Xúquer de 14 de març de 2014, que indica:  
[?] «l'actuació suposa l'ocupació de zona de policia de llit públic denominat Séquia de Cobañera respectant la zona de servitud per a ús públic als efectes previstos en l'article 7 del Reglament del Domini Públic Hidràulic» [...]  
[?] «Per les característiques de l'actuació i la seua ubicació s'estima que aquesta no suposa incidència en el règim de corrents».  
[?] «L'origen de l'aigua amb què es pretén satisfer l'increment de demanda previst per l'actuació és l'aprofitament de les aigües subterrànies d'un pou ubicat en la mateixa parcel·la on es localitzarà l'activitat [...]; respecte d'això es comprova que [?] s'ha sol·licitat la inscripció d'un aprofitament d'aigües subterrànies [...] per a atendre la demanda generada per l'actuació».   
L'informe conclou favorablement als efectes previstos en l'article 25.4 del Text Refós de la Llei d'Aigües i en l'article 19.2 de la Llei de la Generalitat Valenciana d'ordenació del territori i protecció del paisatge.  
  
- Còpia de l'informe favorable de la Direcció Territorial d'Agricultura, Pesca, Alimentació i Aigua de 12 d'abril de 2012.  
- Còpia de la sol·licitud d'aigües subterrània de poca importància de 3 de desembre de 2013.   
L'1 de setembre de 2014, el Servei d'Avaluació d'Impacte Ambiental sol·licita informe la secció forestal del Servei Territorial de Medi Ambient de València. Fins a la data d'emissió de la present declaració d'impacte ambiental no ha sigut emès un informe, per la qual cosa, tenint elements de juí suficients per a resoldre, es prossegueix amb l'expedient.  
  
Afeccions legals i ambientals. Se citen les següents:  
- Terreny forestal qualificat com a terreny forestal estratègic segons PATFOR (Pla d'Acció Territorial Forestal de la Comunitat Valenciana).  
  
- Zona de policia de llits.  
- Sòl no urbanitzable. Aptitud agrícola'ramadera.  
  
Consideracions ambientals  
En l'elecció de l'emplaçament s'ha tingut en compte la compatibilitat urbanística així com la distància als nuclis urbanitzats (2.500 metres).  
Les instal·lacions s'ubicaran en una superfície amb pendents poc pronunciats per a evitar l'excés de moviments de terres.  
1. Identificació i valoració d'impactes.  
- Fase de construcció. S'identifiquen els impactes següents:  
Disminució de la biodiversitat causada pel desbrossament de vegetació natural i la desaparició de l'hàbitat de la fauna present en la zona.  
Alteració de les pautes de comportament de la fauna.  
Alteració de les característiques físiques del sòl degut als moviments de terra que es realitzaran per a la construcció de les naus.  
Augment de contaminants en l'atmosfera degut a la producció de sorolls, pols i gasos de combustió procedents de la maquinària d'obra.  
  
- Fase de funcionament:  
Intrusió visual i alteració de la qualitat del paisatge deguda a la presència de les edificacions.  
Contaminació física de l'aire per l'augment del nivell de sorolls i pols. Es preveu que determinades activitats poden generar nivells de pressió sonora de 88 dB. No obstant això, la distància de l'explotació a nuclis habitats i les característiques dels tancaments de les naus disminuiran els efectes produïts, i es considerant l'impacte compatible.  
  
Alteració de la qualitat química de l'aire per emissió de gasos procedents de la mateixa activitat ramadera (diòxid de carboni, metà, amoníac, sulfhídric) i emissió de diòxid de sofre, òxids de nitrogen i plom derivats del trànsit de vehicles.  
Contaminació d'aigües superficials i subterrànies alterant les característiques físiques, químiques i biològiques com a conseqüència de l'aparició de lixiviats incontrolats procedents de fems, residus, etc.  
  
Disminució de la disponibilitat de l'aigua: es produirà un augment del consum del recurs en una quantitat estimada de 5.376 m³, que procedirà de pou ubicat en l'explotació. El consum esmentat comptarà amb els permisos pertinents de l'organisme de conca.  
Augment del nivell d'ocupació, establiment de sinergies positives, augment de les rendes.  
Augment del grau de molèsties a la població.  
- Fase d'abandó: es preveu un impacte negatiu sobre la socioeconomia, en desaparèixer els llocs de treball generats per l'explotació.  
  
2. Establiment de mesures protectores i correctores.  
De l'estudi d'impacte ambiental es destaquen les següents:  
En la fase de replantejament no s'ocuparà més terreny que l'imprescindible, els residus de construcció i demolició s'entregaran a gestor autoritzat.  
Els materials i colors emprats en les construccions harmonitzaran amb els de la zona.  
En la fase de funcionament es disminuirà la generació d'olors per mitjà d'una adequada ventilació de les naus.  
A fi d'evitar molèsties per sorolls, no es realitzaran activitats que puguen ocasionar nivells elevats de soroll durant els períodes en què es puguen ocasionar molèsties.  
A fi de previndre els impactes sobre el sòl, les naus es construiran amb solera de formigó hidròfug, estanca i impermeable. S'habilitaran femers que s'utilitzaran només en circumstàncies excepcionals amb solera impermeable i arqueta de recollida de lixiviats.  
  
3. Programa de Vigilància Ambiental  
La vigilància correspondrà al promotor de l'explotació i consistirà en el control i la vigilància de les mesures preventives i correctores. Es destaquen les següents: control setmanal del funcionament dels ventiladors verificant l'absència de males olors, correcta retirada del fem al final de cada cicle, control de la correcta gestió dels cadàvers i contractació de l'assegurança de retirada, control setmanal de l'aparició de fissures en els punts d'acumulació de fem, així com en el de depòsit d'aigües residuals, supervisió de l'aparició de restes arqueològiques durant la fase d'obres.  
  
Consideracions de l'òrgan ambiental  
L'explotació s'ubicarà en sòl apte per a ubicar l'explotació des del punt de vista de la planificació del municipi.  
Els espais naturals protegits estan a uns 2 km de la zona humida Lavajos de Sinarcas LIC Lavajos de Sinarcas i ZEPA Alt Túria i Serra del Negrete així com a uns 4 km del LIC Alt Túria, no esperant-s'hi repercussions.  
A causa del caràcter endorreic dels Lavajos, no s'espera que les extraccions d'aigua previstes puguen afectar el seu funcionament hídric.  
Consultada la base de dades del Servei de Biodiversitat no s'han localitzat espècies prioritàries de flora o fauna que puguen ser afectades per l'actuació.  
Els impactes més importants causats per l'ampliació de l'activitat seran l'afecció a terreny foral estratègic d'ara en avant TFE), la generació de residus i l'ús de recursos (aigua, sòl).  
Pel que fa al consum d'aigua, s'ha justificat la disponibilitat de recursos; quant al consum de sòl, les instal·lacions projectades són les necessàries per a dur a terme el projecte sense que es produïsca un consum innecessari d'aquest.  
Quant a la generació de residus i subproductes, s'han establit sistemes de gestió acords amb la legislació vigent de manera que s'eviten contaminacions.  
En relació amb l'afecció del projecte a TFE per formar part de capçalera de conca prioritària, l'article 28.1 del Decret 58/2013 d'aprovació del PATFOR indica que en el terreny forestal estratègic seran compatibles les obres, usos i aprofitaments previstos en la legislació urbanística, complint, almenys, amb els requisits en establits aquesta, segons tinguen la classificació de sòl no urbanitzable comú o protegit, així com els autoritzats per l'administració competent, d'acord amb la normativa vigent.  
Atès que el projecte compta amb informe positiu de compatibilitat urbanística, es considera complit el dit article.  
Podria ser aplicat al projecte l'article 30 de l'esmentat decret referent a l'autorització de construccions en terreny forestal i en el qual s'indica l'obligatorietat de presentar un pla de prevenció d'incendis forestals, per la qual cosa en el tràmit substantiu haurà de preveure's aquesta circumstància.  
Referent a les zones d'alta potencialitat erosiva el PATFOR estableix la recomanació de no reduir la vegetació total per sota del 40 %. La reducció de la vegetació per sota de la cobertura esmentada ha de justificar-se tècnicament.  
En la zona triada per a la ubicació de la granja, el risc d'erosió és baix, a excepció d'una petita franja situada al sud. No obstant això, a fi d'evitar el canvi excessiu de les condicions de la zona i contribuir a la integració en el paisatge es proposarà que s'apliquen al projecte les recomanacions indicades en el paràgraf anterior.  
Els aspectes referents a l'afecció al PATFOR així com aquells que es refereixen al possible impacte sobre el patrimoni cultural valencià, aspecte no justificat degudament en l'estudi d'impacte ambiental, formaran part dels condicionants ambientals de la present declaració d'impacte ambiental.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprèn de la Llei 2/1989, d'impacte ambiental de la Comunitat Valenciana, annex I.1.h. del Decret 162/1990.  
  
2. En l'expedient s'han observat els tràmits previstos en la Llei 2/1989, d'impacte ambiental, i en les altres disposicions que se li apliquen.  
3. L'article 15 del Decret 47/2015, de 17 d'abril, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
  
Per tot l'anterior es resol:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte «Explotació avícola d'engreixament de pollastres» en la parcel·la 135 (part) del polígon 14 de Sinarcas (València), sempre que s'hi desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. S'obtindrà l'informe regulat en l'article 11 de la Llei 4/1998, del Patrimoni Cultural Valencià. Es compliran els condicionants i especificacions que s'indiquen en l'informe.  
2. En relació amb l'afecció a terrenys forestals:  
a) Es procurarà que, en la part de la parcel·la ocupada per l'explotació, l'índex d'eliminació de la vegetació no baixe del 40 % utilitzant-se preferentment per a la construcció de les naus les zones on no hi ha vegetació i procurant-se el respecte de les espècies Quercus rotundifolia, Juniperus phoenicea, Juniperus communis, Pinus halepensis.  
  
b) En el tràmit de l'autorització substantiva es tindrà en compte que, en aplicació de l'article 30 del Decret 5/2013, d'aprovació del PATFOR, pot ser necessària la redacció d'un pla de prevenció d'incendis forestals.  
  
c) El projecte tècnic haurà d'incorporar el plec de condicions establit en el Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
d) Hauran de sol·licitar-se les autoritzacions que escaiga respecte a la ubicació de depòsits de gasoil a menys de 500 metres de sòl forestal.  
  
  
Segon  
Notificar a les persones interessades que, contra la present resolució, per ser un acte de tràmit, no es pot interposar cap recurs, sense perjuí que puguen utilitzar-se els mitjans que en defensa dels seus drets estimen pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 25 de juny de 2015.- El director general d'Avaluació Ambiental i Territorial: Juan Giner Corell».  
  
València, 7 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.